Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets direktiv om ændring af direktiv 97/68/EF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner"

(KOM(2002) 765 endelig - 2002/0304 (COD))

(2003/C 220/04)

Rådet for Den Europæiske Union besluttede den 11. februar 2003 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Det Indre Marked, Produktion og Forbrug, som udpegede Paulo Barros Vale til ordfører. Sektionen vedtog sin udtalelse den 4. juni 2003.

Det Europæiske Økonomiske og Sociale Udvalg vedtog på sin 400. plenarforsamling den 18. og 19. juni 2003, mødet den 18. juni, følgende udtalelse enstemmigt.

1. Indledning

1.1. Denne udtalelse fra EØSU vedrører "Forslag til Europa-Parlamentets og Rådets direktiv om ændring af direktiv 97/68/EF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner".

1.1.1. Motorer til brug i mobile ikke-vejgående maskiner (NRMM) produceres for en stor del til det globale marked. Global ensretning havde høj prioritet, da den nuværende lovgivning blev udarbejdet, og det samme gælder i forbindelse med de fremtidige emissionsnormer.

1.2. Det foreliggende direktiv omfatter motorer med kompressionstænding, der er bestemt til montering i mobile ikke-vejgående maskiner og har en motoreffekt på 18-560 kW. Direktivet sænker grænserne for emissioner af forurenende luftarter fra sådanne motorer.

1.3. Det gældende direktiv 97/68/EF indfører emissionsnormer i to faser:

- normerne for trin I trådte i kraft den 31. december 2000 for alle effektområder;

- normerne for trin II træder i kraft mellem den 31. december 2000 og den 31. december 2003, afhængigt af effektområdet.

1.4. I overensstemmelse med det nævnte direktivs artikel 19, der giver mulighed for en yderligere stramning af emissionsnormerne for motorer med kompressionstænding, indfører det foreliggende direktiv trin III A og B med nye grænseværdier for disse motorer.

1.5. Det foreliggende forslag udvider anvendelsesområdet til:

- fartøjer, der anvendes på de indre vandveje, og som har en længde på mindst 20 meter og et volumen på mindst 100 m3;

- slæbe- og skubbebåde, der er bygget til at slæbe, skubbe eller danne parformation med fartøjer på 20 meter eller derover.

1.6. Trin III A i dette forslag til direktivændring vedrører kun forurenende luftarter, og lægger op til en reduktion i emissionerne af NOx (kvælstofoxider) på ca. 30 % i forhold til værdierne i trin II; det skal efter planen træde i kraft mellem den 31. december 2005 og den 31. december 2007, afhængigt af motorens størrelse. De nu foreslåede grænseværdier svarer til grænseværdierne i den amerikanske lovgivning, der allerede er vedtaget.

1.7. Trin III B i forslaget til direktivændring lægger op til en reduktion i partikelemissionerne fra de pågældende motorer på ca. 90 % i forhold til trin II og skal træde i kraft mellem den 31. december 2010 og den 31. december 2011.

1.8. Med de nye "måle- og prøvetagningsmetoder" indføres procedurer, der bedre afspejler den reelle anvendelse af motorerne; resultaterne bliver hermed mere brugbare end de hidtidige, der er baseret på steady state-testcykler. De foreslåede procedurer skal anvendes på trin III B til bestemmelse af partikelemissionen, mens det skal være muligt at vælge mellem de nye og de hidtil anvendte testmetoder, når det gælder bestemmelse af emissionerne på trin III A og de forurenende luftarter på trin III B. De "måle- og prøvetagningsmetoder", der fastlægges i det foreliggende direktiv, er i praksis kun relevante for maskiner, hvis anvendelsesmønster ikke afspejles i de foreslåede testmetoder for ikke-vejgående maskiner. De pågældende maskiner er dog generelt omfattet af særlige direktiver, hvilket bl.a. gælder for køretøjer (direktiv 70/156/EØS), landbrugstraktorer (direktiv 74/150/EØS) og fritidsfartøjer (direktiv 94/25/EF), eller har en større effekt end 560 kW, hvilket sædvanligvis gælder for lokomotiver.

1.9. Trin III A kan gennemføres med den teknik, der i dag er tilgængelig, eller frem til 2010 med den til enhver tid mest moderne teknik. Med hensyn til de foreslåede værdier for partikelemissioner vil det blive nødvendigt at sikre adgangen til svovlfattigt brændstof (højst 50 mg/kg eller 50 ppm), idet indførelsen af de grænseværdier, der lægges op til på trin III B, kræver, at ændringerne til direktiv 98/70/EF vedrørende dieselolie får virkning.

1.10. Ifølge det foreliggende forslag til ændring af direktivet om motorer kan monteringen af motorerne i udstyr foretages af enten motorfabrikanterne selv eller af udstyrsfabrikanterne, hvorfor der opereres med to fleksible ordninger, der giver udstyrsfabrikanterne den fornødne tid til at tilpasse deres produkter efter direktivet:

- den ene tillader udstyrsfabrikanterne at bruge "gamle" motorer i en periode på to år, forudsat at de er produceret inden den dato, hvor de nye emissionsgrænser træder i kraft;

- den anden giver udstyrsfabrikanterne ret til at anvende et begrænset antal motorer, der kun opfylder de tidligere grænseværdier, svarende til højst 20 % af produktionen inden for hver enkelt effektområde (beregnet som den gennemsnitlige distribution i EU i de seneste fem år), eller til at anvende et bestemt antal motorer i en eller flere effektområder, som ikke må overstige 50 (halvtreds) motorer med effekten 130-560 kW, 100 (hundrede) motorer med effekten 75-130 kW, 150 (hundrede og halvtreds) motorer med effekten 37-75 kW og 200 (to hundrede) motorer med effekt 19-37 kW.

2. Generelle bemærkninger

2.1. I overensstemmelse med direktivets artikel 19, der åbner mulighed for en stramning af emissionsnormerne for motorer med kompressionstænding, fremlægger Kommissionen et forslag om en yderligere reduktion af grænseværdierne for emissioner for motorer i mobile ikke-vejgående maskiner med en effekt på 18-560 kW.

2.2. Det er rigtigt, at motorer til mobile ikke-vejgående maskiner produceres i et langt mindre antal end til vejgående maskiner. Motorer til hhv. vejgående og ikke-vejgående maskiner er rent teknisk meget lig hinanden, hvorfor erfaringerne fra førstnævnte kan udnyttes i forbindelse med sidstnævnte. I vid udstrækning drejer det sig blot om at tilpasse den teknologi, der allerede er udviklet til motorer i lastbiler, til de formål og betingelser, der gør sig gældende for mobile ikke-vejgående maskiner. Der er ikke desto mindre visse vigtige forskelle med hensyn til deres anvendelse:

- det miljø, de ikke-vejgående maskiner bruges i, er ligesom deres omdrejningsområde anderledes;

- den manglende registrering af ikke-vejgående maskiner (ingen "nummerplade") gør det vanskeligt at kontrollere anvendelsen, men forhindrer ikke opfyldelse af de krav i direktivet, som typegodkendelsen forudsætter;

- definitionen af begrebet "driftslevetid" beror ikke på jævnlige, obligatoriske syn, som for vejgående maskiners vedkommende, men snarere på økonomiske anvendelseskriterier for de erhvervsdrivende og virksomheder, hos hvem ikke-vejgående maskiner med kompressionstænding indgår i aktiviteterne.

2.3. Disse forskelle skaber ingen større hindringer for gennemførelsen af direktivets målsætninger, da:

- de nye "måle- og prøvetagningsmetoder" på passende måde afspejler anvendelsen af de ikke-vejgående maskiner;

- disse maskiner på grund af deres størrelse og motoreffekt overvejende finder erhvervsmæssig anvendelse og således vedligeholdes løbende af ejervirksomhederne;

- den mekaniske nedslidning af de ikke-vejgående maskiner formentlig sker hurtigere end nedslidningen af deres motorer, hvorfor typegodkendelsen af motorerne på længere sigt i sig selv vil sikre overholdelse af direktivets grænseværdier i motorernes driftslevetid.

2.4. Et blik på de mobile ikke-vejgående maskiners relative placering blandt alle dieselmaskiner kan fremme forståelsen af den rolle, som gennemførelsen af dette direktiv spiller for løsningen af problemerne med luftkvaliteten i fremtiden. Af det samlede forbrug af diesel i EU 15 i 1998 (der var i størrelsesordenen 227,117 mio. ton) stod NRMM for ca. 9,3 %:

>TABELPOSITION>

3. Tekniske vanskeligheder

3.1. Som nævnt kan tekniske forbedringer af motorerne i vejgående maskiner som regel også anvendes i motorer i ikke-vejgående maskiner. Det forekommer dog hensigtsmæssigt, at Kommissionens vil fremlægge et forslag til revision senest ultimo 2006, eftersom det kan afklare, om anvendelse/overførsel af teknologi rent faktisk kan lade sig gøre.

4. Betydningen af brændstoffets kvalitet

4.1. Da gennemførelsen af trin III B er afhængig af brændstofkvaliteten og dermed af gennemførelsen af direktiv 98/70/EF, der fra 1. januar 2005 tillader et svovlindhold i diesel til vejgående køretøjer på højst 50 ppm, må datoerne for ikrafttrædelsen af denne fase tilpasses gennemførelsen af direktivet. Ved at anvende referencebrændstof ved typegodkendelsen sikres, at motorerne opfylder grænseværdierne i trin III B, men man vil først kunne se en virkning på emissionerne, når de pågældende brændstoffer rent faktisk er tilgængelige på markedet.

4.1.1. De omkostninger, der angives i den indledende begrundelse til forslaget til direktivændring, er resultatet af et relativt groft skøn, hvorfor det ikke - som man ellers kan få indtryk af (se f.eks. konklusionen af de forudgående overvejelser i begrundelsens punkt 3.7.4) - er muligt at give en korrekt vurdering af cost-benefit-forholdet og de samlede fordele ved de grænseværdier for ikke-vejgående motorer, der foreslås i denne pakke.

4.2. Da det må forudses, at brændstof med lavt svovlindhold (10-50 ppm) ikke vil være tilgængeligt på alle markeder, skal det pointeres, at grænseværdierne i trin III B ikke kan overholdes, så længe dette brændstof ikke anvendes.

5. Afsluttende overvejelser

5.1. EØSU støtter de miljømæssige overvejelser, der ligger til grund for det behandlede forslag, men mener, der bør tages hensyn til de vanskeligheder i forbindelse med dets gennemførelse, der kan være forbundet med afhængighed af tilgængeligt brændstof af den rette kvalitet og kontrol med opfyldelsen af de fastsatte normer efter typegodkendelsen.

5.2. Selvom mobile ikke-vejgående maskiner med kompressionstænding ikke registreres, skulle det forhold, at de almindeligvis anvendes af erhvervsdrivende og virksomheder, gøre det muligt for offentlige instanser i de enkelte medlemsstater at identificere og lokalisere dem. Maskiner af denne type kunne med fordel altid ledsages af en typegodkendelsesattest med en detaljeret beskrivelse af de anordninger, der kræves for fuldt ud at opfylde grænseværdierne i det direktiv, der ligger til grund for typegodkendelsen. Dette ville give medlemsstaterne mulighed for at føre kontrol med vedligeholdelsen og/eller opfyldelse af betingelserne for typegodkendelse.

6. Konklusioner

6.1. EØSU hilser Kommissionens forslag velkommen, idet det vil reducere forureningen fra mobile ikke-vejgående maskiner med forbrændingsmotorer.

6.2. De tekniske løsninger, der på et realistisk grundlag kræves som forudsætning for grænseværdierne på de forskellige trin, datoerne for deres indførelse og bevidstheden om de nødvendige ændringer af brændstofferne i tilknytning til trin III B samt den tekniske forbedring, der ligger i formuleringen af nye prøvningsmetoder i direktivforslagets bilag, fortjener EØSU's støtte.

Bruxelles, den 18. juni 2003.

Roger Briesch

Formand for

Det Europæiske Økonomiske og Sociale Udvalg